Angika
Angika (अंगिका = Aṅgikā) – indoeuropiečių kalbų šeimos, indoarijų grupės idiomas, vartojamas rytų Indijoje, daugiausia Biharo ir Džharkhando valstijose, istorinės Angos šalies žemėse. Kalbančiųjų skaičius nežinomas (nurodoma nuo 740 tūkst. iki 15 mln.). Angika priklauso Biharo kalbų grupei – rytinėms hindi tarmėms ir joms artimoms kalboms. Pati angika neretai nurodoma kaip maithilių kalbos tarmė. Angika vartojama pietryčių Bihare (Mungero, Bhagalpuro, Bankos rajonai), šiaurės Džharkhande (Santhal Parganos regionas) bei vietomis Nepalo terajuose (Morango rajonas). Nuo 2018 m. angika yra viena iš oficialių regioninių Džharkhando kalbų. Kalbai užrašyti naudojamas devanagari raštas, tačiau seniau naudoti angos ir kaithi raštai. 2007 m. pastatytas pirmasis filmas angika Khagaria Vali Bhouji.